|  |  |
| --- | --- |
|  |  |
|  |  |

Številka: 5110-1/2025-3340-2

Datum: 14. 3. 2025

# Zadeva: Vabilo k oddaji vlog za sofinanciranje projektov v okviru programa EU Ustvarjalna Evropa za leto 2025

Ministrstvo za kulturo (v nadaljnjem besedilu: ministrstvo) skladno s 102.b členom Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25; v nadaljnjem besedilu: ZUJIK) v letu 2025 nadaljuje **neposredno sklepanje pogodb za sofinanciranje lastnega finančnega prispevka za projekte, ki so bili izbrani na razpisih programa EU Ustvarjalna Evropa**. Skladno z navedenim členom se lahko namreč javnim zavodom in drugim kulturnim izvajalcem, ob upoštevanju nediskriminatorne in enakopravne obravnave, javna sredstva dodelijo na podlagi neposredne pogodbe, če je predmet sofinanciranja kulturni projekt ali kulturni program, ki je sofinanciran iz proračuna Evropske unije in je bil izbran na javnem razpisu, ki ga je izvedla institucija zunaj Republike Slovenije.

Ukrep sofinanciranja je namenjen spodbujanju mednarodnega povezovanja vseh slovenskih izvajalcev na področju kulturnih in ustvarjalnih sektorjev ter krepitvi njihovih operativnih zmogljivosti.

Ministrstvo bo v letu 2025 sofinanciralo delež lastnega finančnega prispevka slovenskih prijaviteljev (pravna oseba, registrirana v Republiki Sloveniji ali samostojni podjetnik s sedežem v Republiki Sloveniji) za izvedbo projektov, ki so bili v letih 2021, 2022, 2023 ali 2024 izbrani na razpisih programa EU Ustvarjalna Evropa (2021–2027) in **v času oddaje vloge za sofinanciranje še vedno potekajo**.

Zaprošena višina finančnega prispevka, ki bo predmet sofinanciranja izbranih projektov Ustvarjalna Evropa po tem vabilu, vključno z že odobrenimi javnimi sredstvi za sofinanciranje lastne udeležbe, v vseh letih sofinanciranja istega projekta ne sme presegati s pogodbo EU ali s partnerskim sporazumom predvidene skupne 80 % višine lastnega finančnega prispevka prijavitelja oziroma lahko znaša največ 100.000,00 EUR.

Skladno z zgoraj navedenimi pravili ministrstvo k oddaji vlog za sofinanciranje vabi uspešne slovenske prijavitelje (v vlogi vodje projekta ali partnerja v projektu) v okviru naslednjih razpisov programa Ustvarjalna Evropa:

* **sklop KULTURA**: evropske platforme, evropske mreže kulturnih in ustvarjalnih organizacij, projekti evropskega sodelovanja, kroženje evropskih literarnih del;
* **sklop MEDIA**:vsi razpisi za sklop MEDIA za razvoj AV projektov, promocijo evropskih filmov, televizijskih vsebin, videoiger in strokovna usposabljanja za producente, režiserje in scenariste idr. AV strokovnjake in mreže evropskih filmskih festivalov in kinematografov), z izjemo razpisov za distribucijo;
* **medsektorski sklop**: laboratorij za ustvarjalne inovacije, novinarska partnerstva in medijska pismenost;
* **drugi razpisi**, kot jih določajo letni delovni programi Ustvarjalna Evropa v zadevnem obdobju (2021–2027).

Prijavitelji dovoljujejo obdelavo osebnih podatkov z namenom vodenja in objave rezultatov ukrepa na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22) in Zakonom o varstvu osebnih podatkov (Uradni list RS, št. 163/22). Kot obvezno dokazilo velja podpisana izjava prijavitelja o izpolnjevanju pogojev za sofinanciranje v prijavnem obrazcu.

Okvirna vrednostrazpoložljivih sredstev, namenjenih sofinanciranju projektov slovenskih izvajalcev v okviru programa EU Ustvarjalna Evropa, znaša v letu 2025 predvidoma **200.000,00 €.** Sredstva so zagotovljena na proračunski postavki št. **131129 – Mednarodno sodelovanje na področju kulture**.

Višina sofinanciranja bo določena na osnovi nediskriminatorne in enakopravne obravnave, tako da bodo vsi upravičeni prijavitelji prejeli enak sorazmeren delež od zaprošenih sredstev, pri čemer skupna višina sofinanciranja izbranega projekta, vključno z vsemi že odobrenimi javnimi sredstvi za sofinanciranje lastne udeležbe, v vseh letih sofinanciranja ne sme presegati s pogodbo EU ali s partnerskim sporazumom predvidenih 80% višine lastnega finančnega prispevka oziroma največ 100.000,00 EUR. Sorazmerni delež, izražen v odstotkih, bo izračunan na podlagi upravičenega zneska zaprošenih sredstev vseh upravičenih prijaviteljev (Y) in obsega razpoložljivih sredstev (X).

**(X/Y)\*100 = sorazmerni delež (izražen v %)**

Višina sofinanciranja = višina zaprošenih sredstev posameznega upravičenca \* sorazmerni delež

**Višina lastnih sredstev, ki jih mora zagotoviti slovenski vodja oz. partner v projektu, se ugotavlja na podlagi prijavnega obrazca, ki je sestavni del in priloga predmetnega vabila ter obveznih prilog prijavnega obrazca (dokazila o vsebini in trajanju projekta ter o višini sredstev, ki jih za izvedbo projekta zagotavlja prijavitelj).**

Odobreni znesek sofinanciranja bo lahko namenjen le kritju tistega deleža stroškov projekta v letu 2025, za katerega si izvajalec ni uspel zagotoviti financiranja oziroma sofinanciranja iz katerih koli drugih javnih sredstev v Republiki Sloveniji (kot npr. programskih in drugih razpisov ministrstva, razpisov Javne agencije za knjigo RS (JAK), Slovenskega filmskega centra (SFC), javne agencije RS ter drugih neposrednih ali posrednih proračunskih uporabnikov) oziroma iz prispevka EU. Kot obvezno dokazilo velja podpisana izjava prijavitelja o izpolnjevanju pogojev za sofinanciranje v prijavnem obrazcu.

Dodeljena proračunska sredstva sofinanciranja morajo biti porabljena v proračunskem letu, na katerega se nanaša vloga (v letu 2025), oziroma v plačilnih rokih, kot jih določa Zakon o izvrševanju proračunov Republike Slovenije za leti 2025 in 2026 (Uradni list RS, št.104/24). **Obdobje upravičenosti stroškov je od 1. januarja 2025.** Proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju, ki bo sklenjena z upravičenim prijaviteljem, in na podlagi izstavljenih zahtevkov za izplačilo.

**Upravičeni stroški**, ki jih lahko v okviru posredovane finančne konstrukcije sofinancira ministrstvo, vključujejo vse stroške, ki so nastali v letu 2025, so neposredno povezani z izvedbo projekta in brez katerih projekta ne bi bilo mogoče izvesti ter so kot upravičeni stroški opredeljeni tudi v razpisni dokumentaciji ali v pogodbi o sofinanciranju s strani EU. Pri tem se upošteva tudi dovoljena višina vseh javnih sredstev za posamezne projekte, če so tako določili razpisi ministrstva oziroma drugih proračunskih porabnikov (npr. JAK, SFC), ki že sofinancirajo projekt. Upravičeni stroški, ki jih prijavitelj uveljavlja za sofinanciranje pri ministrstvu, morajo biti predstavljeni v finančni konstrukciji projekta. Izplačilo upravičenih stroškov se izvede na podlagi zahtevka, ki mu je za vsak posamezen uveljavljan strošek v okviru pogodbenega zneska priložena tudi verodostojna knjigovodska listina.

**Projekte, odobrene v okviru sklopa MEDIA, se sofinancira po pravilih pomočide minimis**, skladno z Uredbo Komisije (EU) 2023/2832 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis za podjetja, ki opravljajo storitve splošnega gospodarskega pomena (UL L 2832 15.12.2023, str. 1) in Uredbo Komisije (EU) 2018/1923 z dne 7. decembra 2018 o spremembi Uredbe (EU) št. 360/2012 glede njenega obdobja uporabe (UL L št. 313 z dne 10. 12. 2018, str. 2) ter v skladu z drugimi uredbami de minimis oziroma po shemah državne pomoči, ki so za ta ukrep že priglašene. Kot obvezno dokazilo velja podpisana izjava prijavitelja o izpolnjevanju pravil pomoči de minimis v prijavnem obrazcu.

Pogoj za sklenitev neposredne pogodbe je **izpolnjevanje vseh pogodbenih obveznosti do ministrstva v preteklih letih** (izpolnjevanje pogoja preveri ministrstvo).

**Upravičene prijavitelje pozivamo, da posredujejo izpolnjen prijavni obrazec, ki je priloga in sestavni del predmetnega vabila, skupaj z obveznimi prilogami, opredeljenimi v prijavnem obrazcu, z navedbo »NE ODPIRAJ – USTVARJALNA EVROPA 2025« s priporočeno pošto na naslov: Ministrstvo za kulturo, Maistrova 10, 1000 Ljubljana.**

**Zaradi učinkovitejše izvedbe postopka prijavitelje prosimo tudi, da izključno in zgolj izpolnjen prijavni obrazec v datoteki Word (brez drugih prilog) posredujejo tudi na e-naslov: gp.mk@gov.si z navedbo »USTVARJALNA EVROPA 2025 – izpolnjen prijavni obrazec«.**

**Rok za oddajo prijav je:**

- **30. 4. 2025**

Ministrstvo bo z upravičenimi prijavitelji, ki bodo pravočasno predložili izpolnjene prijavne obrazce z obveznimi prilogami, sklenilo neposredne pogodbe o sofinanciranju. **Upravičeni prijavitelji bodo k podpisu pogodbe pozvani v najkrajšem možnem času.**

V prihodnjem letu, 2026, bo objavljeno novo vabilo k oddaji vlog za sofinanciranje projektov v okviru programa EU Ustvarjalna Evropa.

**Za dodatne informacije v zvezi s predmetnim vabilom, prosimo, pišite na e-naslov: gp.mk@gov.si do vključno 25. aprila 2025, s pripisom »USTVARJALNA EVROPA 2025«**. V kolikor bodo vprašanja posredovana po tem datumu, odgovori ne bodo posredovani.

dr. Asta Vrečko

ministrica

Priloge:

* prijavni obrazec;
* vzorec pogodbe;
* zahtevek;
* obrazec za končno poročilo.